UP ब्लाक प्रमुख चुनाव 2021: 349 क्षेत्र पंचायत प्रमुख निर्विरोध निर्वाचित, 476 पदों के लिए शनिवार को होगा मतदान
उत्तर प्रदेश के त्रिस्तरीय पंचायत चुनाव की कड़ी में शुक्रवार को राज्‍य में 349 क्षेत्र पंचायत प्रमुख निर्विरोध निर्वाचित घोषित किए गए, जबकि 476 पदों के लिए शनिवार को मतदान होगा।
लखनऊ। उत्तर प्रदेश के त्रिस्तरीय पंचायत चुनाव की कड़ी में शुक्रवार को राज्‍य में 349 क्षेत्र पंचायत प्रमुख निर्विरोध निर्वाचित घोषित किए गए, जबकि 476 पदों के लिए शनिवार को मतदान होगा। उत्तर प्रदेश में गांव तथा जिला की सरकार के गठन के बाद अब ब्लाक की सरकार के गठन की प्रक्रिया जारी है। उत्तर प्रदेश के राज्‍य निर्वाचन आयुक्‍त मनोज कुमार ने एक बयान में यह जानकारी दी। राज्‍य में 825 क्षेत्र पंचायत प्रमुखों के चुनाव की प्रक्रिया गुरुवार को नामांकन पत्र दाखिल करने के साथ शुरू हुई और आज शुक्रवार को नामांकन पत्रों की वापसी तय थी। शनिवार (10 जुलाई) को मतदान सुनिश्चित किया गया है। निर्वाचन आयुक्‍त ने बताया कि 825 प्रमुख क्षेत्र पंचायत के पदों के लिए कुल 1,718 नामांकन प्राप्त हुए जिनमें 68 नामांकन रद्द होने, 187 उम्मीदवारों द्वारा अपना नामांकन वापस लिए जाने के बाद 1,710 वैध उम्मीदवार पाए गए हैं। कुमार ने बताया कि शनिवार को 476 प्रमुख क्षेत्र पंचायत के पदों के लिए पूर्वाह्न 11 बजे से अपराह्न तीन बजे तक मतदान तथा अपराह्न तीन बजे से मतगणना कराई जाएगी। उन्होंने कहा कि गोंडा जिले के मुजेहना क्षेत्र पंचायत का कार्यकाल पूर्ण न होने के कारण वहां चुनाव नहीं कराया जा रहा है। यूपी के एडीजी (लॉ एंड ऑर्डर) प्रशांत कुमार ने शुक्रवार को बताया कि ब्लॉक प्रमुख चुनाव में हुई हिंसा में अब तक 25 गिरफ्तार, 22 ज़िलों के 24 थानों में चुनाव से जुड़ी 24 घटनाएं हुई हैं। कुमार ने आगे बताया कि 16 मुकदमे दर्ज हुए हैं जबकि 115 लोगों के खिलाफ नामजद मुकदमा दर्ज किया गया है। वहीं 1730 अज्ञात के खिलाफ मामला दर्ज किया गया है। मतगणना के दौरान सभी ब्लाक पर हंगामा रोकने के लिए स्थानीय पुलिस बल के साथ ही पीएसी को भी तैनात किया जाएगा।